
תקנון מועצה עליונה לריפוי בעיסוק בישראל 
1. שם: מועצה עליונה לריפוי בעיסוק בישראל.
2. המועצה העליונה לריפוי בעיסוק פועלת מתוך מחויבות להוביל את המקצוע אל מול אתגרי ההווה והעתיד. 
3. רקע להקמת המועצה: המועצה הוקמה באוגוסט 2020 לאחר שהועדה המקצועית העליונה למקצוע הריפוי בעיסוק במתכונת עבודתה הקודמת התפזרה בהסכמה, ועלה צורך בהקמת גוף מקצועי חלופי שיוביל את המקצוע ויהווה מרחב להתדיינות ושיח של כלל הקהילה המקצועית.
המועצה תאפשר במה להדברות, לדיון, החלפת דעות, קיום דו-שיח ושיתוף פעולה בין כל הגופים המובילים במקצוע, למען יצירת מעמד מיטבי של הריפוי בעיסוק וקידומו בישראל ובעולם. 
      המועצה פועלת באופן בלתי תלוי ומייעצת לארגון הריפוי בעיסוק באיגוד מקצועות הבריאות. 
      יישום המלצות המועצה באחריות הגוף המיישם בלבד.
4. מטרות המועצה 
· לזהות ולפתח מגמות וכווני עשייה בריפוי בעיסוק ובתחומים אחרים משיקים בארץ ובעולם.
· להתוות אסטרטגיה ודרכי פעולה כדי לקדם את המקצוע בארץ, כגון: ייזום, זיהוי אתגרים וקידום נושאים לקידום המקצוע, סקירת עמיתים, ואישור של ניירות עמדה.
· להתוות עקרונות מנחים לפעילות מקצועית בשגרה ובחרום. 
· להטמיע את הקוד האתי בקרב המרפאות/ים בעיסוק ולעדכן אותו מעת לעת.
· ליזום ולתמוך בפעילויות שונות לקידום יעדים אסטרטגיים בעלי זיקה למקצוע, ולקיים קבוצות עבודה אד-הוק בנושאים אלה.
5. מבנה ארגוני
5.1  מכל ארגון וגוף יהיו עד 2 חברות, במעמד שווה בתוך המועצה. המועצה תכבד את האוטונומיה של כל הארגונים והגופים המיוצגים בה. 
5.2  יושבת ראש המועצה: מרפאה בעיסוק שהינה אחת מחברות המועצה, תיבחר פעם בשנתיים בהצבעה דמוקרטית, ברב של מעל ל- 50% מבין כל חברות המועצה. ניתן להחליט על מינוי של שתי יו"ר משותפות (מרפאות בעיסוק), ברב  של  מעל ל- 50% מבין כל חברות המועצה.
5.3  תפקיד היו"ר לבנות סדר יום לישיבות, לנהל את הישיבות ולעקוב אחרי התקדמות והטמעה של ביצוע משימות ופעילויות. קדנציה תימשך שנתיים.
יו"ר תוכל להימנות פעמיים לתקופה של שנתיים כול אחת.  
5.4  חברות במועצה: מרפאות בעיסוק במגוון מערכות וארגונים בהם עובדות מרפאות בעיסוק: גופים ממלכתיים, ציבוריים, אקדמיים, וגופים נוספים המייצגים, המכשירים ומעסיקים מרפאות בעיסוק ע"פ קריטריונים שהמועצה תגדיר ויופיעו כנספח בתקנון.                                                                                                          מרפאות בעיסוק מגופים חדשים תצורפנה למועצה בהצבעה ברב של מעל  50% מבין כל חברות המועצה.                                                                                                                           סיום חברות יהיה באמצעות הודעה בכתב ליו"ר, והצגת המחליפות. 
שמות חברות המועצה והמשקיפות רשומות בנספח א' שיעודכן מעת לעת
6. משקיפות
  מרפאות בעיסוק שאינן מארגונים המיוצגים במועצה, המעונינות או מוזמנות   
                אל ישיבות המועצה. הן בעלות רשות להציג ולהביע דיעה, ללא זכות הצבעה.
  מעמדן כמשקיפות מותנה בהצבעת רב של מעל 50% מבין חברות המועצה. 
7. יועצים ואורחים
זימונם מותנה בהסכמת יו"ר המועצה ויעשה על פי הצורך ובהתאם לנושא הנדון. הם בעלי רשות להציג ולהביע דיעה בנושא הנדון, ללא זכות הצבעה.
8. פעילות 
 8.1 ישיבות: המועצה מקיימת ישיבות 4 - 6 פעמים בשנה. סדר היום יקבע ויפורסם מראש תוך ציון הנושאים לגביהם תיערך הצבעה. הישיבות תערכנה באופן פרונטלי או מקוון.
נוכחות נדרשת לקיום ישיבה: 50% מחברי המועצה. 
8.2 קבלת החלטות: החלטות מתקבלות בהצבעה ברב של מעל ל 50% מחברות המועצה. תיתכן הצבעה באמצעים מקוונים, על פי החלטה והודעה מראש.
8.3 במצב של ניגוד אינטרסים עם המוסד בו עובדת, החברה תימנע מהשתתפות בהצבעה
8.4 קבוצות עבודה:  בסמכות המועצה להקים, לייעץ וללוות קבוצות עבודה בנושאים שונים, כגון: גיבוש אסטרטגיה לקידום ופיתוח המקצוע, כתיבת ניירות עמדה, ועדכון הקוד האתי של המקצוע. 
9. תהליכי עבודה ונורמות התנהגות
9.1 כבוד הדדי: חברות המועצה הינן שותפות שוות, במעמד שווה; כל דעה תישקל לגופה ויינתן  מקום גם לדעת מיעוט תוך כבוד הדדי. 
9.2 מחוייבות: החברות תכבדנה מחוייבויות כלפי הקבוצה, לרבות השלמת משימות במועד המוסכם תוך מענה בזמן סביר (לרבות מענה למייל).
9.3 ניהול ישיבות: חברות תגענה לישיבות בזמן וישיבות יתחילו בזמן. הישיבות תתנהלנה על פי סדר יום שיקבע  מראש ויובא לידיעת חברות המועצה. מיקום הישיבות יקבע מראש. כתיבת הפרוטוקול תהיה ברוטציה, ולאחר אישרורו ע"י היו"ר יפורסם.
10.  שינוי תקנון 
שינוי סעיף בתקנון יעשה ברב של מעל 50% מבין חברות המועצה.

